લાહોરમાં ચાલુ માસના અંતમાં યોજાનાર નદી જળ આયોગની બેઠકમાં ભાગ લેવાનું ભારતે સ્વીકાર્યું છે અને ભારત આ બેઠકમાં પોતાના પ્રતિનિધિઓને મોકલશે. ૧૯૬૦ના સપ્ટેમ્બરમાં વિશ્વ બેંકની મધ્યસ્થીને કારણે ભારત-પાકિસ્તાન વચ્ચે સિંધુ જળસંધિ અસ્તિત્વમાં આવી હતી. ત્યારથી આજ સુધી ભારતે આ સંધિનું પાલન કર્યું છે. બંને દેશ વચ્ચેના યુદ્ધની સ્થિતિમાં પણ ભારત આ સંધિનું પાલન કરતું રહ્યું છે. સંધિની જોગવાઈઓ અનુસાર ભારતના હિસ્સાના પાણીનો પૂરતા પ્રમાણમાં ભારત ઉપયોગ કરતું નથી. હવે જ્યારે ભારતના કિસાનોની સિંચાઈની જરૂરિયાતને લક્ષમાં રાખીને ભારતે તેના હિસ્સાના પાણીનો સંગ્રહ કરવા માટે સિંધુ, ચિનાબ અને જેલમ નદી પર બંધ બાંધવાની યોજનાના અમલમાં આગળ વધવાનો નિર્ણય કર્યો છે ત્યારે પાકિસ્તાન તેનો વિરોધ કરે છે અને યોજનાના અમલમાં અવરોધો ઊભા કરવાના પ્રયાસ કરે છે.